KOMISJONI ARUANNE

KOMITEEDE TEGEVUSE KOHTA 2014. AASTAL

Määruse (EL) nr 182/2011 (millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes, edaspidi „komiteemenetluse määrus”) artikli 10 lõike 2 kohaselt esitab komisjon aruande komiteede tegevuse kohta 2014. aastal.

Käesolevas aruandes esitatakse ülevaade komiteemenetluse arengust 2014. aastal ja kokkuvõte komiteede tegevusest. Aruandega koos esitatakse komisjoni talituste töödokument eri komiteede töö üksikasjaliku statistikaga.

1. Ülevaade komiteemenetluse arengust 2014. aastal

1.1. Üldine areng

Nagu on kirjeldatud 2013. aasta aruandes, on kõik vana komiteemenetluse otsusega ettenähtud komiteemenetlused automaatselt kohandatud komiteemenetluse määrusega ettenähtud uute komiteemenetlustega, välja arvatud kontrolliga regulatiivmenetlus.

Seepärast tegutsesid komiteemenetluse komiteed 2014. aastal komiteemenetluse määruses sätestatud menetluste, s.t nõuandemenetluse (artikkel 4) ja kontrollimenetluse (artikkel 5), samuti komiteemenetluse otsuse artiklis 5a sätestatud kontrolliga regulatiivmenetluse kohaselt.

Kooskõlas komiteemenetluse määruse vastuvõtmise ajal tehtud avaldusega , et kõik kehtivates põhiõigusaktides sisalduvad kontrolliga regulatiivmenetluse sätted viiakse vastavusse Euroopa Liidu toimimise lepingus sätestatud kriteeriumidega, võttis komisjon 2013. aastal pärast 2012. aastal toimunud esialgset õigustiku sõelumist vastu kolm ettepanekut, et viia 200 põhiõigusakti kooskõlla Euroopa Liidu toimimise lepingu artiklitega 290 ja 291. Oma uue ametiaja alguses novembris 2014 otsustas komisjon seadusandlike ettepanekute läbivaatamise raames need ettepanekud tagasi võtta, kuni selguvad tulevaste institutsioonidevaheliste arutelude tulemused paremat õigusloomet käsitleva institutsioonidevahelise kokkuleppe raames.

1.2. Kohtupraktika areng

18. märtsi 2014. aasta otsus kohtuasjas C-427/12, Euroopa Komisjon vs. Euroopa Parlament ja Euroopa Liidu Nõukogu (edaspidi „biotsiidide kohtuasi”), on Euroopa Kohtu praktikas esimene otsus delegeeritud õigusaktide ja rakendusaktide eristamist käsitlevas kohtuasjas. Biotsiidide kohtuasjas esitatud hagiavaldusega palus komisjon tühistada sätte, millega oli ette nähtud Euroopa Kemikaaliametile makstavate tasude kehtestamine rakendusaktidega. Komisjon leidis, et need tuleks kehtestada delegeeritud õigusaktidega. Euroopa Kohus jättis komisjoni hagi rahuldamata, kuna see ei olnud põhjendatud. Kuigi kohus ei seadnud kahtluse alla, et ELi toimimise lepingu artiklitel 290 ja 291 on erinev reguleerimisala, tunnistas ta, et seadusandjal on kaalutlusõigus selle üle otsustamisel, kas anda komisjonile delegeeritud volitused ELi toimimise lepingu artikli 290 lõike 1 alusel või rakendamisvolitused ELi toimimise lepingu artikli 291 lõike 2 alusel. Seetõttu leidis kohus, et kohtulik kontroll piirdub üksnes ilmsete vigade otsimisega.

15. oktoobri 2014. aasta otsusega kohtuasjas C-65/13, Euroopa Parlament vs. Euroopa Komisjon (EURESe kohtuasi), jättis kohus rahuldamata parlamendi hagi, millega taotleti rakendusotsuse 2012/733/EL tühistamist, leides, et komisjon ei olnud ületanud oma rakendusvolitusi.



2. Ülevaade tegevusest

2.1. Komiteede ja koosolekute arv

Oluline on teha vahet komiteemenetluse komiteede ja muude üksuste, eelkõige komisjoni enda moodustatud eksperdirühmade vahel. Viimati nimetatud annavad komisjonile eksperdinõu poliitika ja delegeeritud õigusaktide ettevalmistamisel ja rakendamisel, samal ajal kui komiteemenetluse komiteed abistavad komisjoni põhiõigusaktidega antud rakendamisvolituste kasutamisel. Käesolevas aruandes keskendutakse üksnes komiteemenetluse komiteedele. Ajavahemikul 1. jaanuarist 2014 kuni 1. jaanuarini 2015 tegutsenud komiteemenetluse komiteede arv on esitatud tegevusvaldkondade kaupa (vt I tabel). Võrdluseks on toodud ka eelmise aasta arvnäitajad (31. detsembri 2013. aasta seisuga). Osakondi ja koosseise ei ole eraldi arvestatud, kuna need kuuluvad põhikomitee alla.

I TABEL – Komiteede koguarv (2014/2015)

Poliitikavaldkond 2014/2015 2013. Põllumajandus ja maaelu areng (AGRI) 18 20 Eelarve (BUDG) 2 2 Kliimameetmed (CLIMA) 5 4 Sidevõrgud, sisu ja tehnoloogia (CNECT) 6 6 Majandus- ja rahandusküsimused (ECFIN) 1 2 Haridus ja kultuur (EAC) 5 8 Tööhõive, sotsiaalküsimused ja sotsiaalne kaasatus (EMPL) 4 4 Energeetika (ENER) 15 18 Keskkond (ENV) 31 33 Euroopa Pettustevastane Amet (OLAF) 1 1 Eurostat (ESTAT) 7 7 Finantsstabiilsus, finantsteenused ja kapitaliturgude liit (FISMA) 9 15 Tervis ja toiduohutus (SANTE) 21 26 Humanitaarabi ja kodanikukaitse (ECHO) 2 3 Informaatika (DIGIT) 1 1 Siseturg, tööstus, ettevõtlus ja VKEd (GROW) 44 33 Rahvusvaheline koostöö ja areng (DEVCO) 5 6 Õigus- ja tarbijaküsimused (JUST) 20 17 Merendus- ja kalandusasjad (MARE) 4 4 Ränne ja siseasjad (HOME) 14 13 Liikuvus ja transport (MOVE) 30 32 Naabruspoliitika ja laienemisläbirääkimised (NEAR) 3 4 Regionaal- ja linnapoliitika (REGIO) 1 2 Teadusuuringud ja innovatsioon (RTD) 5 8 Peasekretariaat (SG) 3* 2* Välispoliitika vahendite talitus (FPI) 4 4 Maksundus ja tolliliit (TAXUD) 11 13 Kaubandus (TRADE) 15 13 KOKKU: 287 301

* Sealhulgas apellatsioonikomitee (komiteemenetluse registri jaoks on apellatsioonikomitee registreeritud peasekretariaadi vastutuse alla kuuluva komiteena, aga praktikas juhivad seda kõik asjaomased talitused).